text: Í summar hava mong verið plágað av skaða frá einum óbodnum skordýri í urtagarðinum
text: #000000
text: Skordýri, sum sæst á myndini, hevur fullkomiliga avpiðað bløðini á ávísum træ- og runnasløgum, soleiðis at bert blaðnervarnar standa eftir.
text: #000001
text: Talan er um ormveruna hjá eini í aðrar mátar heilt meinaleysari Blaðvespu av ættini Nematus sp. Blaðvespan verpur víggið á bløðini, og eftir fáum døgum (alt eftir hitalagnum) klekjast ormverurnar og leggja beinanvegin á at eta blaðkjøtið. Síðani dettur reivveran niður úr trøunum og búnast á vøllinum til liðugt skordýr. Tað kunnu klekjast uppí heili 2 ættarlið eftir einum sumri. Nógv sløg eru av Nematus blaðvespun, men hon, ið hevur gjørt mest um seg í Føroyum í summar, er ivaleyst tann við tí látínska navninum Nematus pavidus. Tað finst einki føroyskt ella skandinaviskt navn á júst hesum slagnum.
text: #000002
text: Serliga eru tað ymisk sløg av píli, ið hava verið illa viðfarin av júst hesum ormveruálopunum í summar. Eisini onnur plantusløg, eitt nú Stikkulsber og aðrir berjarunnar, hava somuleiðis verið rakt (helst er talan tá um onnur sløg av Nematus ættini). Ógreitt er, hvussu ymiskt skaðin hevur verið kring landið. Slík álop eru sædd fleiri ferðir áður, tó vanliga við fleiri ára millumbili.
text: #000003
text: Góða summarið, er ivaleyst høvuðsorsøkin til nógvu ormverurnar í ár. Til at basa ormverurnar er frægast at nýta eina havaslangu við spreydysu á til at spula planturnar við. Hetta vil fáa flestu ormverurnar at detta av bløðunum og niður á vøllin og fara fyri einki. At rista greinarnar, ella at busta tær í teimum førum, har tað letur seg gera, fær somuleiðis nógv tær flestu ormverurnar at detta úr bløðunum.
text: #000004
text: Smáfuglarnir eru ógvuliga grammir eftir blaðvespu ormverunum, so teir hava góðalív í hesum døgum. Trø og runnar taka vanliga ikki stórvegis skaða ella fáa varandi mein. Eftir eitt herviligt álop, kann vøksturin vera slakari árið eftir, men vanliga standast ikki onnur mein. Á føroyska portalinum síggjast eisini myndir av Nematus blaðvespum.
text: #000005
text: Nærri kunning fæst við at venda sær til landsskógarvørðin, Trónd Leivsson, tlf. 210966 ella TrondurL@us.fo.
text: #000006